ADERES Burjassot, Campió d’Espanya de bàsquet en la categoria d’habilitats i bronze en categoria competició
2025-07-24

Ha sigut un cap de setmana d’esforç, de molta faena en la pista i de grans alegries per al Club ADERES Burjassot que ha tornat a pujar-se pòdium en el Campionat d’Espanya de Bàsquet, organitzat per la Federació Espanyola d’Esports per a Persones amb Discapacitat Intel·lectual (FEDDI).

Les xiques i xics de Burjassot han aconseguit el màxim guardó en categoria d’Habilitats en el Campionat d’Espanya, un campionat lluitat, que els ha fet vibrar en la pista i que ha sigut el millor premi a uns mesos d’intens entrenament en els quals l’equip mixt de la segona categoria de l’ADERES s’ha esforçat per a, finalment, proclamar-se campió.

Però ací no acabaven les alegries del passat cap de setmana. A este triomf s’ha unit la medalla de bronze obtinguda per l’equip de la  categoria Competició, posant el millor fermall al Campionat.

No han pogut ser millors els resultats per a tots dos equips i per a la família del club en general que han festejat tots dos triomfs amb moltíssima il·lusió i amb uns somriures que són la millor imatge d’un gran cap de setmana.